Marbellat nimetatakse Costa del Soli "aristokraadiks", sest siin puhkavad poliitikud, filmitähed, kuninglike perekondade liikmed ja ärimaailma kuulsused. Vaatamist väärivad sümpaatne vanalinn oma kitsaste tänavate ja vanalinna süda Plaza de los Naranjos (Apelsinide väljak) arvukate vabaõhukohvikutega. Väljaku ääres paikneb XVI sajandi raekoda, vahetus naabruses on 1618 a.  ehitatud ajalooline linnakirik. Kiriku juurest ülesmäge minnes leiate mauri kindluse varemed. Kuulsused on valinud oma uusimaks meelispaigaks Marbella läheduses asuva luksusliku jahisadama Puerto Banuse, mida iseloomustavad suurimad jahid, kalleimad autod ja elegantseimad poed.